इनें सारे विधायें आले काव्य दी आनन्द अनुभुती पिच्छें कोई ना कोई भाव गै हुन्दा ऐ। आयुर्वेद दे पराचीन विद्वान चरक नै गल्ल कीती ही, “न हि एको वर्त्तते भाव:” जे कदें बी इक्कै भाव नेईं बरतदा रौह्‌दा। मनै दे भावें-भावनायें दा तां बड़ा डूंगा असर पौंदा ऐ। साढ़ी रसानुभूति बी तां साढ़ी भावानुभृतियें दी सुन्दरता पर निर्भर हुन्दी ऐ। ते फिरी ‘रमात्मकं वाक्यं काव्यं” आदि जनेहियें सारियें परिभाशायें दा मतलब बी मना गी आनन्दित करने आले सौंदर्यभाव गी जगाने दा गै हुन्दा ऐ। अस जियां-जियां इस गल्ला गी दरोह् ड़दे जागे, तां असें गी अपने-आप पता लगदा जाग जे अलकार, रीति ते वकोक्ति आली काव्य-प्रतिभा काव्य दे शरीर गी गै संगारदे न। पर जियां शरीर ते आत्मा दा सरबन्ध इक-दूए पर आश्रत ऐ, इंयां गै काव्य-प्रतिभा दे ए गुण-भाव कवि दी रुची अनुसार बनी निकलदे न। फिरी संसारा च ते कोई ऐसी बस्तु नेईं होई सकदी जे कवि दी चित्त-वृत्ति उस पासै नेई फिरकै ते उत्थोआं कवता नेईं फुटी पवै। भायें कुसै प्हाड़ें दियें धुड़ें च रौह्‌ना ऐ, जां सैल-सपाटा करना ऐ, कंढियें च बस्सना ऐ ते उत्थों दे दुख-कसाल्ले झल्लने न, ते भायें कुसै पानी दी गागर चुक्कनी ऐ ते कुसै गी पन्यासै पर पानी पलाना ऐ जां सन्यारो-शा बालू घड़ाना ऐ जां बन्जारे-शा बंगां चढ़ानियां न-कवि नै ते सब किसै दा चित्र-काव्य अपने मनै च बनाई लैना हुन्दा ऐ।